钦定古今图书集成/明伦汇编/官常典/第114卷 > 《郊特牲》
## 钦定古今图书集成/明伦汇编/官常典/第114卷 > 《郊特牲》

“天子存二代之后，犹尊贤也”，尊贤不过二代。

〈疏〉古《春秋左氏》说：周家封夏、殷二王之后以为上公，封黄帝、尧、舜之后谓之三恪。恪者，敬也，敬其先圣而封其后。〈大全〉眉山孙氏曰：“立前代之后以统承先王者，自古有此法也。有虞氏之时，弃为高辛之后，故得祭天，《诗》所谓‘后稷肇祀’是也。丹朱为唐尧后，作宾于虞，《书》所谓‘虞宾在位’是也。至夏后时，则丹朱、商均之子孙，皆为二王后。汤为夏氏立后，经传虽不载，然有商之兴，固当以禹之裔为二王后无疑矣。《仲虺之诰》称汤之德，有”曰：“兹率厥典”，言其能率循旧典，不易故常也。岂其于崇德象贤之事，独不稽古乎？至周则封微子于宋，至封舜后于陈，封东楼公于杞，亦必因成汤封舜禹之后于陈、杞，可以推知也。